Nicolai Wammen (S), 2012-02-23:
Enhedslisten har fremsat et forslag til folketingsbeslutning om, at der skal afholdes en folkeafstemning om Danmarks deltagelse i finanspagten.
Der blev som bekendt opnået enighed om en aftaletekst om finanspagten på det uformelle møde i Det Europæiske Råd den 30. januar.
Regeringens opfattelse er klar, og den er, at finanspagten er god for Europa og for Danmark, og at den er vigtig for tilliden til den økonomiske politik i eurolandene og EU-landene som helhed.
Aftalens krav ligger generelt på linje med regeringens fokus på en ansvarlig økonomisk politik, herunder de danske målsætninger om strukturel balance i de mellemfristede planer.
Og uanset om Danmark melder sig ind i den nye aftale eller ej, vil aftalen være den målestok, som markederne vil måle dansk økonomisk politik efter.
Derfor er det regeringens klare opfattelse, at det er i Danmarks interesse at deltage i aftalen og lade os omfatte af aftalens bestemmelser i videst muligt omfang
– men, og det vil jeg gerne slå helt fast, naturligvis med fuld respekt for det danske euroforbehold
Det er der også et bredt flertal for blandt Folketingets partier, og det hilser jeg med tilfredshed.
Når det gælder spørgsmålet om folkeafstemninger i Danmark, er der jo en klar procedure, og det er også den tilgang, regeringen vil benytte i forbindelse med tiltrædelse af finanspagten.
Der er kort fortalt to muligheder, når det gælder tiltrædelse af internationale aftaler.
Grundlovens § 19 betyder, at der med et simpelt flertal i Folketinget kan samtykkes til, at Danmark kan deltage i internationale aftaler, hvis der ikke er tale om suverænitetsafgivelse.
Hvis den internationale aftale derimod indebærer, at der sker overladelse til mellemfolkelige myndigheder af beføjelser, som efter grundloven tilkommer rigets myndigheder, skal den særlige procedure i grundlovens § 20 følges.
Det følger heraf, at en sådan overladelse enten skal ske ved en lov, der vedtages af fem sjettedele af Folketingets medlemmer, eller, hvis et sådant flertal ikke opnås, skal godkendes ved en folkeafstemning.
Der er en stærk tradition for, at Justitsministeriet foretager en grundig og uafhængig vurdering af, hvorvidt Danmarks ratifikation af internationale aftaler giver anledning til forfatningsretlige spørgsmål.
Det har også været tilfældet i denne sag.
Justitsministeriet præsenterede redegørelsen i går, og i redegørelsen konkluderer Justitsministeriet, at aftalen ikke indebærer overladelse af sådanne beføjelser, der medfører, at proceduren i § 20 i grundloven skal følges.
Man kan selvfølgelig have den holdning, at vi, selv om der ikke er noget juridisk krav herom, skal sende finanspagten til folkeafstemning.
Det synes jeg imidlertid vil være at afstå fra at tage det nødvendige politiske ansvar.
Som politikere er vi valgt til at træffe beslutninger, også store og svære beslutninger, og ikke til at bede befolkningen om at træffe beslutningerne for os.
Det er det, vi er valgt til, det er det, vi får vores løn for, og at afstå fra at tage en beslutning i denne sag vil nærmest svare til, at man som livredder afstår fra at passe sit arbejde, fordi man har vandskræk.
På den baggrund er regeringens holdning, at Folketinget må tage ansvaret på sig og medvirke til, at traktaten tiltrædes efter den almindelige bestemmelse i grundlovens § 19. Jeg vil også gerne slå fast, at det er regeringens klare holdning, at den danske tilslutning til og deltagelse i finanspagten ikke vil komme i konflikt med euroforbeholdet, og det har selvfølgelig også været meget væsentligt for, at vi overhovedet har kunnet deltage.
Regeringen står vagt om euroforbeholdet, og det er en forudsætning for dansk deltagelse.
Den danske deltagelse i finanspagten vil ske i fuld og hel respekt for euroforbeholdet, og finanspakken indebærer ikke, at der sker overladelse af beføjelser som beskrevet i grundlovens § 20.
Derfor håber jeg også, at et bredt flertal i Folketinget vil vise det ansvar, det er at vedtage finanspagten, og at Danmark kan deltage heri, og det er også min forventning, at det vil ske.
Og derfor kan jeg også sige, at regeringen ikke kan støtte det af Enhedslisten fremsatte forslag.